**Эссе тақырыбы:** «Мамандық таңдау – маңызды мәселе»

**Аты-жөні:** Есим Дана Конысбайкызы

**Жұмыс орны:** №275 орта мектеп

**Мекен-жайы:** Байқоңыр қаласы

**Электрондық пошта:**danochka20.02.93@bk.ru

**Мамандық таңдау маңызды мәселе**

Адам баласы өмірде екі нәрсені таңдауда қателеспеуі керек болса, соның бірі мамандық екені көпке аян. Мамандық таңдау – мына жаһандану заманында қоғамда қызу талқыға түсіп жүрген өте өзекті тақырыптардың бірі.

Мамандық таңдау үлкен жауапкершілік. Мамандық таңдауда үш нәрсеге баса назар аударғанымыз дұрыс. Олар: қызығушылық, қалау, қабілет. Егер таңдау барысында осы үш дүние бір жерде тоғысқан болса – бағыңыздың жанғаны.

Мен, Есим Дана Конысбайкызы, 1993 жылы Байқоңыр қаласында ақпан айының 20-шы жұлдызы күні дүниеге келдім. 1999 жылы Төретам кентіндегі №80 орта мектепке 1-сыныпқа қабылданып, 2010 жылы осы білім беру ұйымын «жақсыға» бітірдім. «Армансыз адам- қанатсыз құспен тең» -дегендей, әрбір адам мектеп бітірген соң, өзі армандаған бір мамандықтың иесі болады. Осы жылы Қызылорда қаласындағы Қорқыт Ата атындағы ҚМУ-і «Педагогика және психология» факультетінің күндізгі бөліміне оқуға түсіп, 2014 жылы оқуымды бітірдім.

Мамандығым бойынша 2015 жылы Ақай ауылындағы №17 «Алақай» санаториялық балабақшасына педагог-психолог болып қызметке орналастым. Жас маман болып еңбек жолымды бастаған кезімде, балабақша меңгерушісі Тилектесова Ажаркүл апай маған үлкен сенім білдіріп, қолдау көрсетті. Психолог мамандығымен қоса әдіскерлік қызметтіде қоса атқарып жүрдім. 2019 жылдың 1-қыркүйегінен бастап, Байқоңыр қаласындағы №275 орта мектебіне педагог-психолог қызметіне орналастым. Мектепте оқушылармен, ата-аналармен және ұжыммен жақсы қарым-қатынас орнатуды, психолог ретінде жұмыс жасаудың қыр-сырын Нұргүл апайымнан үйрендім. Қазіргі таңда осы білім беру ұйымында 4 жылдан бері еңбек етіп келемін.

Осы орайда өз іс-тәжірибеме тоқталып өткім келеді. Мектеп психологы, ең алдымен адамның ішкі жан дүниесін зерттейтін маман. Мен – оқушы, мұғалім және ата-аналармен бес бағыт бойынша жұмыс жасаймын. Сол ортаға жақсы ахуал туғызып, күйзеліске ұшыраған адамдарға дұрыс бағыт-бағдар беріп, жол көрсетемін. Әр мамандықтың өзіндік қиындықтары мен қызыққа толы сәттері болатынын жұмыс жасау барысында ұқтым. Әр оқушы, әр ұстаз, әр ата-ана әр түрлі: олардың жас ерекшеліктері, жекелеген психологиялық ерекшеліктері, басындағы мәселелері түрліше. Осындай күрделі де қызықты мамандық жолында жүріп әр мәселенің шешімін бірге іздеп, бағыт-бағдар беру менің басты міндетім.   
 Мектептің ішкі жұмыстарынан бөлек, қоғамдық шараларға да қатыстым. Мысалы солардың бірі: облысымызда кәмелетке тол­мағандардың өзіне-өзі қол жұм­сауы, өз өмірін өлімге қию фак­тілері де орын алып жатады. Осыған  орай  бала өмірін қорғауда облыс көлемінде жүргізіліп жатырған іс-шараларға білікті ұстаз-психологтарымыздың қатарында жүріп, түрлі біліктілікті арттыру курстарынан білімімді жетілдірдім. Бұл мен үшін өте жауапты іс, әрі жетістік десем де болады.

Міне, осынау ХХІ ғасырдың адамы мен заманы көптеген өзгерістерге ұшыраған кезеңде психолог мамандығы кімге де болсын ауадай қажет. Ата -баба дәстүрінен бастау алған жан жарастығы мен жайсаңдығын әрі қарай жалғастыру, жас ұрпақ санасына қалыптастыру үшін ақын Шәкәрім сөзімен айтсақ, ар ғылымы мен ішкі жан сыры іліміне ерекше көңіл бөлінуі керек. Мектеп ұжымдарының зор табыстарға жетіп, береке бірліктерінің мықты болуына, оқушыларының сапалы білім алып, саналы тәрбиеде болуына мектеп психологтарының қосар үлесі зор деп есептеймін.

Мамандық – бұл әрбір адамның сүйіп, әрі қуана жасайтын ісі, оның ертеңгі болашағы. Әр адам мамандығын өзі таңдауы және оған құрметпен қарауы керек. Жантанушы ретінде толық адамға айналар тұлғаға жол көрсетер жан болғаныма қуанамын. Сондықтан мен өз мамандығымның қазіргі қоғамға қажеттілігін сезіне отырып, ерекше жақсы көремін. Білікті педагог-психолог болу үшін барлық күш-жігерімді салуға, көзі ашық, көкірегі ояу, кемел, жан-жақты дамыған ең бастысы, физиологиялық денсаулығымен қатар психологиялық денсаулығы мықты саналы ұрпақ тәрбиелеуде өз үлесімді қосу үшін әрдайым ізденіс үстіндемін.

Өз мамандығына деген сүйіспеншілік қана адамды абырой биігіне жетелесе керек. Жалпы, ұстаздық ең қадірлі де қасиетті мамандық. Себебі, ұстаз – қоғамды алға сүйрейтін озық ойлы адамның тәрбиешісі. Жаңалықты жатсынбай қабылдайтын, шәкіртінің жанына нұр құйып, өмірге өзі де бақытты болып, өзгелерді де бақытқа жеткізсем деп жүретін ұстаздардың жөні де,  жолы да бөлек. Менің болашақ ұстаздық жолда ұстанатын ұстанымым: «Ақыл - адамды аздырмайтын ем,   білім - таусылмайтын кен,   Адамның басшысы - ақыл, жетекшісі -талап, шолғыншысы - ой, жолдасы - кәсіп,  қорғаны - сабыр,   қорғаушысы - мінез».

Қорыта айтқанда, тәрбиенің үш бұлағы бір арнаға құйылса, онда оның суы да мөлдір, тұнық болмақ. Сондықтан «өз бақытың - өз қолыңда» - демекші жарқын болашаққа жол табу  өз еншіңде.